Августа 1943, Врховни штаб НОВЈ послао га је с групом војнополитичких руководилаца и радио-станицом за Србију, на дужност начелника Главног штаба за Србију. После неуспеха да се пребаци у Топлицу, отишао је у Црну Гору и радио при штабу Другог корпуса. Тада је био постављен за начелника штаба Друге пролетерске дивизије. Средином 1944, постао је начелник штаба ударне групе дивизија за продор у Србију. Од септембра 1944, био је начелник штаба Првог пролетерског корпуса. У Београдској операцији био је начелник штаба Прве армијске групе, а затим начелник штаба Прве армије. Као начелник штаба, истакао се у планирању и извођењу Београдске операције. Од почетка фебруара 1945. до краја рата био је командант оперативне групе дивизија (оперативног штаба) и командант Војне управе за Косово и Метохију.